Vanas Testamendis kõneldakse palju kogudusest. Kristliku Kiriku tähenduses - millest me tahaksime kõnelda, mainitakse Kirikut Uues Testamendis esmakordselt Matteuse evangeeliumi 16 peatükis. Mt 16:18 ütleb Jeesus: "Sina oled Peetrus ja sellele kaljule ma ehitan oma koguduse". Järgnevalt Apostlite tegude 5  peatükis - "ja suur kartus tuli terve koguduse peale." Ap 8:1 kõneleb Jeruusalemma koguduse tagakiusamisest, samas kontekstis on ka Ap 8:3 ja Ap 9:31. Ap 11:22 mainitakse taas Jeruusalemma kogudust. Ap 14:23 kõneldakse "igale kogudusele", mis näitab selle termini kasutamist mitmuses. Paljudes kohtades UT-s kasutatakse "kogudust" just selle lokaalse kristlaste osaduskonna tähenduses. Ap 20:28 toob taas aga terminis "kogudus" meie ette Kiriku - "et te karjastena hoiaksite Jumala kogudust". 1 Ko 1:2  tervitatakse "Korintoses olevat Jumala kogudust", st lokaalset usklike osaduskonda. Mitmes kohas 1. Korintose kirjas kirjutab püha apostel Paulus teatud asjadest nö Kiriku tähenduses, mis peaks igas koguduses olema, sealhulgas ka Korintose koguduses. Ef 1:22 kasutakse terminit ekklesia taas terve kristliku Kiriku tähenduses. Paljudes teisteski Uue Testamendi kirjakohtades kordub sama - kõneldakse kas kogudusest lokaalses tähenduses või ka siis selle terminiga tähistatakse tervet Kristuse Ihu. Kokku tarvitatakse UT-s  terminit KOGUDUS 114 korda, sellest 3 korda evangeeliumides - kõik need juhtumid on Matteuse evangeeliumis.